**TÁJÉKOZTATÁS
AZ ALKALMAZOTT ÜGYVÉDI ÉS KAMARAI JOGTANÁCSOSI DELEGÁLÁSÁRÓL**

**Tisztelt Alkalmazott Ügyvéd és Kamarai Jogtanácsos Kollégák!**

# Az ügyvédi tevékenységről szóló 2017. évi LXXVIII. törvény (a továbbiakban: Üttv.) 156. § (2) bekezdése az alkalmazott ügyvédek és a kamarai jogtanácsosok részére országos tagozat (a továbbiakban: országos tagozat) létrehozatalát írja elő, amely biztosítja az alkalmazott ügyvédek és a kamarai jogtanácsosok részvételét és érdekképviseletét a Magyar Ügyvédi Kamarán belül.

Az Üttv. és az országos kamarai jogtanácsosi és az országos alkalmazott ügyvédi tagozat tagjainak, valamint a területi kamarai jogtanácsosi és a területi alkalmazott ügyvédi tagozatok tisztségviselőinek delegálásáról szóló 10/2018. (VI. 25.) [MÜK szabályzat](http://www.magyarugyvedikamara.hu/tart/farticle/18/73/1) (a továbbiakban: Delegálási Szabályzat, lásd: <https://bit.ly/2AT6yu0>) rendelkezései és a Magyar Ügyvédi Kamara elnöke döntése alapján **az országos tagozat tagjainak és a területi tagozatok tisztségviselőinek delegálására**

**2018. december 14. napján 08:00 és 18:00 óra között**

kerül sor.

A delegálás rendjéről az alábbi tájékoztatást adjuk.

**1. Ki választhat? (Aktív választójog)**

Választásra az jogosult, aki szerepel választói névjegyzékben. Az Országos Tagozati Delegálási Bizottság (a továbbiakban: Bizottság) a 2018. november 8-án közzétett névjegyzékbe azokat a kamarai jogtanácsos, illetve alkalmazott ügyvéd kollégákat vette fel, akik a delegálás napját megelőző hónap első napján tagok voltak és az ügyvédi tevékenységüket nem szüneteltetik, annak gyakorlását nem függesztették fel[[1]](#footnote-1). A névjegyzékhez a 2018. november 13-i határidőig érkezett felszólalások alapján a bizottság az arra jogosultakat a közzétett névjegyzékbe felvette, és az szóló határozatait az érintetteknek elektronikus úton megküldte. [[2]](#footnote-2)

Értelemszerűen nem választhat az, akinek a kamarai tagsága időközben megszűnt, ügyvédi tevékenységét azóta szünetelteti vagy akinek az ügyvédi tevékenysége gyakorlását időközben felfüggesztették. Az erről szóló határozatait a Bizottság az érintettekkel szintén elektronikus úton közli.

**2. Kiket választunk, kire lehet szavazni? (Passzív választójog)**

A 2018. november 9. és 15. között beérkezett önjelölések alapján a Bizottság összeállította a jelöltlistákat, amelyek itt tekinthetőek meg: <https://valasztas.ugyvedikamara.hu/zart/jeloltlistak/>.

Ez alapján 2018. december 14. napján a jelöltlistán szereplő jelöltekre az alábbiak szerint adhatóak le szavazatok:

**2.1. Területi kamarai jogtanácsosi tagozatok tisztségviselői**

A Budapesti Ügyvédi Kamara területén működő területi kamarai jogtanácsosi tagozatba

a) a magánszektori szakágazatba tartozó kamarai jogtanácsosok[[3]](#footnote-3) 6 főt választhatnak a magánszektori szakágazatba tartozó kamarai jogtanácsos jelöltek közül,

b) a közigazgatási szakágazatba tartozó kamarai jogtanácsosok[[4]](#footnote-4) 3 főt választhatnak a közigazgatási szakágazatba tartozó kamarai jogtanácsos jelöltek közül.

A további területi kamarák területén működő kamarai jogtanácsosi tagozatok esetén a közigazgatási és a magánszféra szakágazatba tartozó kamarai jogtanácsosok együttesen 3-3 főt választhatnak.

**2.2. Az Országos Kamarai Jogtanácsosi Tagozat**

Az Országos Kamarai Jogtanácsosi Tagozatba

a) a Fővárosi Ítélőtábla illetékességi területe alá tartozó területi kamarákból

aa) a magánszektori szakágazatba tartozó kamarai jogtanácsosok[[5]](#footnote-5) 9 főt választhatnak a magánszektori szakágazatba tartozó kamarai jogtanácsos jelöltek közül,

ab) a közigazgatási szakágazatba tartozó kamarai jogtanácsosok[[6]](#footnote-6) 5 főt választhatnak a közigazgatási szakágazatba tartozó kamarai jogtanácsos jelöltek közül,

b) a Debreceni Ítélőtábla illetékességi területe alá tartozó területi kamarákból a közigazgatási és a magánszféra szakágazatba tartozó kamarai jogtanácsosok együttesen 2 főt választhatnak,

c) a Győri Ítélőtábla illetékességi területe alá tartozó területi kamarákból a közigazgatási és a magánszféra szakágazatba tartozó kamarai jogtanácsosok együttesen 2 főt választhatnak,

d) a Pécsi Ítélőtábla illetékességi területe alá tartozó területi kamarákból a közigazgatási és a magánszféra szakágazatba tartozó kamarai jogtanácsosok együttesen 1 főt választhatnak.

**2.3. Az Országos Alkalmazott Ügyvédi Tagozatba**

Az Országos Alkalmazott Ügyvédi Tagozatba a Fővárosi Ítélőtábla illetékességi területe alá tartozó területi kamarákból elméletileg 2 főt, minden más ítélőtábla illetékességi területe alá tartozó területi kamarákból 1-1 főt választhatnak.

**2.4. Regionális fegyelmi bizottságok**

A **Budapesti Regionális Fegyelmi Bizottságba** a Budapesti Ügyvédi Kamara működési területén első helyen bejegyzett munkáltatóval rendelkező kamarai jogtanácsosok 3 tagot választhatnak.

A **Fejér Megyei Regionális Fegyelmi Bizottságba** a Fejér Megyei Ügyvédi Kamara, a Veszprém Megyei Ügyvédi Kamara és a Komárom-Esztergom Megyei Ügyvédi Kamara működési területén első helyen bejegyzett munkáltatóval rendelkező kamarai jogtanácsosok elméletileg 3 tagot választhatnak.

A **Szegedi Regionális Fegyelmi Bizottságba** a Szegedi Ügyvédi Kamara, a Bács-Kiskun Megyei Ügyvédi Kamara és a Békés Megyei Ügyvédi Kamara működési területén első helyen bejegyzett munkáltatóval rendelkező kamarai jogtanácsosok elméletileg 3 tagot választhatnak.

A **Borsod-Abaúj-Zemplén Megyei Regionális Fegyelmi Bizottságba** a Borsod-Abaúj-Zemplén Megyei Ügyvédi Kamara, a Nyíregyházi Ügyvédi Kamara és a Heves Megyei Ügyvédi Kamara működési területén első helyen bejegyzett munkáltatóval rendelkező kamarai jogtanácsosok elméletileg 3 tagot választhatnak.

A **Debreceni Regionális Fegyelmi Bizottságba** a Debreceni Ügyvédi Kamara és a Jász-Nagykun-Szolnok Megyei Ügyvédi Kamara működési területén első helyen bejegyzett munkáltatóval rendelkező kamarai jogtanácsosok elméletileg 3 tagot választhatnak.

**A fel nem sorolt testületekbe, illetve területeken jelöltállításra nem került sor, így delegálásra sincs lehetőség.**

Egyes tisztségekre, illetve listákon a megválaszthatónál kevesebb jelölt jelentkezett, ezért a jelöltlistákon is kevesebb jelölt szerepel.

**3. Hogyan lehet szavazni? (A szavazás menete)**

A szavazatok leadására a [valasztas.ugyvedikamara.hu](file:///D%3A%5CGoogle%20Drive%5CM%C3%9CK%5C181031_KJT_A%C3%9C_Deleg%C3%A1l%C3%A1s%5Cvalasztas.ugyvedikamara.hu) honlapon nyílik lehetőség ügyfélkapus azonosítást követően.

Értelemszerűen minden szavazásra jogosult csak arra a listára adhat le szavazatot, amelyhez tartozik a fentiek szerint. Ennek érdekében a honlapon mindenki számára csak azok a szavazólapok jelennek meg, amelyre szavazhat.

A Bizottság a szavazólapok megtekintését előzetesen biztosítja a választójoggal rendelkező kollégák számára, de a szavazatok leadására csak 2018. december 14-én 8 és 18 óra között nyílik lehetőség.

A választás titkos, a rendszer a szavazatot leadó adatait és a szavazatot össze nem kapcsolható módon rögzíti. A rendszer biztosítja, hogy minden választásra jogosult kolléga csak egy alkalommal szavazhat.

A szavazatok összeszámlálását és ellenőrzését a Bizottság végzi. A választás eredményét a Bizottság hirdeti ki és teszi közzé.

**4. Mit lehet tenni a választás zökkenőmentessége érdekében?**

Kérjük, hogy a delegálás napját megelőzően lépjen be a [valasztas.ugyvedikamara.hu](file:///D%3A%5CGoogle%20Drive%5CM%C3%9CK%5C181031_KJT_A%C3%9C_Deleg%C3%A1l%C3%A1s%5Cvalasztas.ugyvedikamara.hu) honlapra ügyfélkapus azonosítással, ellenőrizze, hogy biztosított-e a hozzáférése a rendszerhez, és hogy azokat a szavazólapokat, amelyekre szavazni jogosult meg tudja-e tekinteni (szavazni értelemszerűen még nem lehet ezekkel).

Ha bármilyen problémát észlel, kérem, hogy vegye fel velünk a kapcsolatot a valasztas@ugyvedikamara.hu e-mail címen, hogy a delegálás napjára minden esetleges problémát kezelni tudjunk.

**5. További kérdések**

Amennyiben a rendszer használatával kapcsolatban bármilyen kérdése, észrevétele merül fel, forduljon hozzánk bizalommal a valasztas@ugyvedikamara.hu e-mail címen.

**Budapest, 2018. december 10.**

**Üdvözlettel,**

**Magyar Ügyvédi Kamara****Országos Tagozati Delegálási Bizottság**

1. Delegálási Szabályzat 1.3. és 6.1. pont. Lásd: <https://valasztas.ugyvedikamara.hu/nevjegyzek/>. [↑](#footnote-ref-1)
2. Delegálási Szabályzat 6.2. pont. [↑](#footnote-ref-2)
3. Azok a kamarai jogtanácsosok, akiknek az első helyen bejelentett munkáltatója nem szerepel a Magyar Államkincstár törzskönyvi nyilvántartásában. [↑](#footnote-ref-3)
4. Azok a kamarai jogtanácsosok, akiknek az első helyen bejelentett munkáltatója szerepel a Magyar Államkincstár törzskönyvi nyilvántartásában. [↑](#footnote-ref-4)
5. Azok a kamarai jogtanácsosok, akiknek az első helyen bejelentett munkáltatója nem szerepel a Magyar Államkincstár törzskönyvi nyilvántartásában. [↑](#footnote-ref-5)
6. Azok a kamarai jogtanácsosok, akiknek az első helyen bejelentett munkáltatója szerepel a Magyar Államkincstár törzskönyvi nyilvántartásában. [↑](#footnote-ref-6)